*E’lon matniga*

*2-ilova*

**Yosh olimlarni stajirovkalarga yuborish uchun saralash tanlovlarni**

**tashkil etish va o‘tkazish**

**TARTIBI**

**Oliy ta’lim muassasalari va ilmiy tashkilotlar (buyurtmachilar) birinchi navbatda** O‘zbekiston Respublikasi Vazirlar Mahkamasining 2021 yil 19 aprel 222-son qarori bilan tasdiqlangan “Yosh olimlarni yetakchi xorijiy ilmiy tashkilotlarga qisqa muddatli ilmiy stajirovkalarga yuborish tartibi to‘g‘risida”gi nizomning (Nizom) 5 - bandiga asosan stajirovka o‘tashga tavsiya etilayotgan nomzodlarni mutaxassislik fanidan chet tilida suhbat hamda axborot-kommunikatsiya texnologiyalari bo‘yicha bilim darajasi  
va ko‘nikmalarini aniqlash yuzasidan **dastlabki saralash tanlovini** o‘tkazish orqali nomzodlar ro‘yxatini shakllantiradi.

***Buyurtmachilar nomzodlar ro‘yxatini shakllantirishda qo‘yidagi talablarga rioya qiladi:***

stajirovka o‘tashga mutaxassislik fani va xorijiy tillarni o‘zining ish faoliyatini amalga oshirishda zarur bo‘lgan darajada biladigan, yoshi **20** dan **40** gacha bo‘lgan nomzodlar yuboriladi;

nomzodlar bir yil davomida ikki marotaba yetakchi xorijiy ilmiy tashkilotlarda (markazlar, universitetlar va boshqalar) stajirovka o‘tashga g‘olib sifatida ma’qullangan bo‘lishi mumkin emas;

tanlovlarda g‘olib deb topilgan nomzodlar stajirovka o‘tab kelgandan hamda mazkur stajirovka bo‘yicha hisobot taqdim etgandan so‘ng navbatdagi kalendar yilidagi e’lon qilingan tanlovlarga nomzod sifatida tavsiya etilishi mumkin.

**Saralash tanlovlarni o‘tkazish tartibi:**

saralash tanlovlar **ikki bosqichda** Agentlik huzuridagi maxsus ekspert guruhi tomonidan ko‘rib chiqiladi.

**Birinchi bosqichda** buyurtmachilar tomonidan tavsiya qilingan nomzodlar to‘g‘risida ma’lumot (hujjat)lar Nizomning 11 - bandiga mos ravishda to‘liq taqdim etilganligi va rasmiylashtirilganligi ko‘rib chiqiladi.

***Buning uchun buyurtmachilar stajirovka o‘tashga tavsiya etilgan nomzodlar to‘g‘risida Agentlikka quyidagi ro‘yxat bo‘yicha zarur bo‘lgan ma’lumot (hujjat)larni elektron shaklda taqdim etadilar:***

**1.**Buyurtmachilarning nomzodlar to‘g‘risidagi zarur bo‘lgan ma’lumot (hujjat)larni belgilangan tartibda rasmiylashtirilganligi  
va umumlashtirilganligi hamda to‘liq taqdim qilinayotganligi haqidagi Agentlikka yuboriladigan **kuzatuv xati**.

**2.** Yosh olimlarni yetakchi xorijiy ilmiy tashkilotlarga (markazlar, universitetlar va boshqalar) qisqa muddatli ilmiy stajirovkalarga yuborish REJASI **(4-ilova).**

Bunda, tasdiqlangan shakl ma’lumotlari bilan bir hildagi **word fayli** ham taqdim etiladi.

**3.** Buyurtmachilarning kollegial organi (ilmiy kengash, kengash, ilmiy-texnikaviy kengash, ilmiy-muvofiqlashtiruvchi kengash va boshqa shakllarda bo‘lishi mumkin) qaroridan ko‘chirma.

**4.**Buyurtmachilar rahbari (yoki mas’ul o‘rinbosari) tomonidan tasdiqlangan stajirovka davrida amalga oshiriladigan **ishlar dasturi** *(xorijiy qabul qiluvchi davlat tiliga qarab ingliz yoki turk tilida tayyorlanadi).*

**5.** Nomzodning ma’lumotnoma-ob’ektivkasi (anketa).

Bunda, nomzod bilan bog‘lanish uchun **telefon va elektron manzillari** to‘g‘risidagi ma’lumotlar ko‘rsatilishi zarur.

**6.** Oliy ta’lim muassasasini tugatganligini tasdiqlovchi diplomning nusxasi va/yoki ilmiy darajasi (fan nomzodi, PhD va fan doktori), ilmiy unvonini (katta ilmiy xodim, dotsent, professor) tasdiqlovchi diplom(lar)ning nusxasi, **agar mavjud bo‘lsa**.

**7.** Fuqarolik pasporti yoki identifikatsiya ID kartasi nusxasi.

**8.** Nomzodning 3x4 sm o‘lchamdagi oq fondagi 2 dona rangli fotosurati.

**9.** Xorijiy tillardan bilim darajasini belgilovchi amaldagi milliy yoki xalqaro sertifikat (Milliy kvalifikatsiya sertifikati, IELTS, TOEFL va shu kabilar, muddati o‘tgan hujjatlar bundan mustasno), **agar mavjud bo‘lsa**.

**Ikkinchi bosqichda** nomzodlar o‘z stajirovka dasturlarini **1-ilovadagi** **O‘zbekistonlik yosh olimlarni Turkiyaning Balikesir universitetida qisqa muddatli ilmiy stajirovkaga yuborish bo‘yicha yo‘nalishlar taqsimoti** talablariga ko‘ra **turk yoki ingliz** tilida taqdimot (prezentatsiya) ko‘rinishida himoyasini o‘tkazadilar.

Saralash tanlovlar davrida taqdimot himoyasida ishtirok etmagan (kelmagan) nomzodlarning hujjatlari maxsus ekspert guruhining qaroriga asosan rad etilishi mumkin.

Taqdimot himoyasida nomzodlar tanlangan tadqiqot ishini qisqa, lo‘nda va asoslangan holda ochib berishi hamda **puxta tayyorgarlik ko‘rgan holda ishtirok etishlari talab etiladi.**

Bunda, maxsus ekspert guruhi taqdimot natijalariga asosan yakuniy xulosa tayyorlashda quyidagi mezonlarga amal qiladi:

xorijiy tillarni o‘zining ish faoliyatini amalga oshirishda zarur bo‘lgan darajada bilishi va qo‘llay olishi - 30 ballgacha;

stajirovka maqsad va vazifalarining dolzarbligi hamda ilmiy yoki iqtisodiy samaradorligi - 40 ballgacha;

stajirovkaning oliy ta’lim va/yoki ilmiy tashkilotning yo‘nalishlari, ehtiyojlari va talablariga mosligi - 30 ballgacha.

Taqdimot natijalariga asosan **kamida 60 ball to‘plagan** nomzodlar maxsus ekspert guruhi qarori bilan g‘olib deb topiladi.

**Tanlov g‘oliblarini stajirovkaga yuborish 2025 yil mobaynida Turkiyaning Balikesir universiteti bilan kelishilgan holda amalga oshiriladi.**

**ESLATMA:**Nizomning 37 - bandiga muvofiq yosh olimlarni stajirovkalarga yuborish taraflar o‘rtasida tuziladigan shartnoma bilan tartibga solinadigan stajirovka shartlari, talablari va muddatlariga muvofiq amalga oshiriladi.